Isabel Mayer

Isabel Mayer (1885-1961) alikuwa mwanaharakati wa haki za wanawake, mwanasiasa, na mtu mashuhuri katika jamii kutoka mkoa wa Monte Cristi, kaskazini-magharibi mwa Jamhuri ya Dominika. Alikuwa mwanachama wa kikundi cha wanaharakati wa kike, Acción Feminista Dominicana (AFD), ambacho kilisaidia kufanikisha haki ya kupiga kura kwa wanawake mnamo 1942 wakati wa utawala wa dikteta Rafael Trujillo.

Mayer alihudumu kama seneta wa mkoa wake kutoka 1942 hadi 1944 na pia alikuwa gavana wa Monte Cristi na Santiago. Baadhi ya waandishi wa habari wa kigeni walimwita Isabel Mayer "celestina" au (madam), wakimaanisha kuwa alikuwa na nafasi ya kumsaidia Rais Trujillo kupata wanawake kwa ajili ya uhusiano wa kimapenzi wakati wa utawala wake

 Maisha ya Awali 
Isabel Mayer alizaliwa tarehe 7 Februari 1885 katika familia tajiri ya wamiliki wa ardhi katika mkoa wa Monte Cristi, Jamhuri ya Dominika. Wazazi wake walikuwa Emilio Mayer na Virginia Rodríguez. Alisoma katika Shule ya Welgelegen huko Curaçao. Mnamo 1909, alitawazwa kuwa malkia wa tamasha la kanivali huko Monte Cristi.

Aliolewa na Manuel Tavárez Ramos na kupata mtoto mmoja, Carmen Isabel Tavárez Mayer, katika miaka ya mapema ya 1910, lakini baadaye walitalikiana, na hakuwahi kuolewa tena. Katika miaka ya 1920, Mayer alijihusisha sana na harakati za wanawake, akawa Rais wa "Club de Damas" wa eneo lake. Kufikia miaka ya 1930, alikuwa sehemu ya harakati za kitaifa za haki za wanawake kama mwanachama mwanzilishi wa Acción Feminista Dominicana (AFD) na mshiriki hai wa mikutano na matukio ya kundi hilo.

Aidha, kutokana na nafasi yake ya kijamii katika mkoa wa kaskazini-magharibi, alikuwa ameanzisha uhusiano wa karibu na Rafael Trujillo, ambaye baadaye alikuja kuwa dikteta wa nchi hiyo kati ya 1930 na 1961.

 Kazi ya Kisiasa 
Baada ya Rafael Trujillo kuruhusu wanawake kupiga kura mnamo 1942, alimteua Mayer kuwa mmoja wa maseneta wa kwanza wa Monte Cristi. Baadaye, alihudumu kama gavana wa mkoa wa Monte Cristi na pia wa mkoa jirani wa Santiago de los Caballeros, ambao ulikuwa na umuhimu mkubwa wa kisiasa.

Katika miaka ya mwisho ya 1940, aliteuliwa kuwa mkuu wa kamati ya "Udominikanishaji wa Mpaka" na alifanya kazi kwa bidii katika muongo uliofuata kuonyesha uaminifu wake kwa Trujillo na chama chake, Partido Dominicano (Chama cha Dominika), ambacho kilikuwa chama kikuu cha utawala wake.

 Mgogoro na Rafael Trujillo 
Mnamo mwaka wa 1960, Isabel Mayer aliingia katika mgogoro na utawala wa Rafael Trujillo kutokana na shughuli za upinzani zilizofanywa na baadhi ya wanafamilia wake wa karibu. Manolo Tavárez Justo, mtoto wa aliyekuwa mume wake, alikua mmoja wa viongozi wakubwa wa  upinzani dhidi ya utawala wa kidikteta wa Trujillo.

Kwa kawaida, mojawapo ya mbinu Trujillo za  kudhoofisha wapinzani wake ilikua kuunda orodha ya wale waliodaiwa  kutoridhika na chama tawala. Kisha, watu hao walishinikizwa   kuunda chama chao cha kisiasa kama njia ya kuwaondoa kutoka ndani ya chama cha Trujillo na kudhoofisha ushawishi wao wa kisiasa. 

Mayer alijibu kwa hasira akisema kuwa hakuwa na nia yoyote ya kujiunga na chama kingine chochote na kwamba angeendelea kuwa mfuasi mwaminifu wa sera za "kuelimisha" za Rafael Trujillo hadi kifo chake.

Baada ya kauli yake, alikashifiwa kwenye gazeti kuu la taifa, El Caribe, katika sehemu maarufu iliyoitwa "El Foro Público," ambapo alitajwa kama msaliti wa utawala. Hali hiyo ilisababisha yeye kutiwa kizuizini kwa muda mfupi. Licha ya juhudi zake za kukanusha shutuma hizo, alifutwa kazi kutoka kwenye nafasi yake ya kisiasa na akawa mtu aliyepoteza heshima mbele ya utawala wa Trujillo, jambo lililomfanya aishi maisha ya kuepukwa na watawala wa wakati huo.

 Marejeo 

Jamii:Feminism and Folklore 2025 in Tanzania
Jamii:Waliozaliwa 1885
Jamii:Waliofariki 1961
Jamii:Wanaharakati wa Dominika